
Premierul ungar Viktor Orban s-a declarat miercuri seara solidar cu agricultorii 
care protestează la Bruxelles, afirmând într-un mesaj video pe Facebook că 
„Europa greșește că nu ia în serios vocea poporului”, relatează AFP. 


Joi, circa o mie de vehicule au blocat mai multe străzi din capitala Belgiei, unde liderii 
europeni se întâlnesc în contextul nemulțumirilor agricultorilor din mai multe ţări din UE - 
atât față de politica Uniunii, cât și față de importurile din Ucraina. 


„Comisia Europeană trebuie să reprezinte interesele fermierilor europeni față de ucraineni, 
nu invers”, a repetat Orban în mesajul difuzat de partidul său, Fidesz. El a condamnat 
concurenţa „neloială” a producătorilor ucraineni și a susținut că „soluţia acestei probleme 
este schimbarea responsabililor de la Bruxelles” la alegerile europarlamentare din iunie. 


Liderul naţionalist de la Budapesta apreciase deja săptămâna aceasta că mobilizarea 
agricultorilor dovedește „în ce măsură Ucraina este o problemă gravă pentru Europa, 
separat de război”. 


„Trebuie să fim foarte prudenţi, fiindcă Ucraina este o ţară imensă”, a cărei apropiere de 
Uniunea Europeană și o eventuală aderare „va avea un impact enorm, dezastruos asupra 
economiilor europene, în special în domeniul agricol”, a spus Orban într-un dialog cu 
săptămânalul francez Le Point. 


